text: Død mands hus var fyldt med fyrværkeri
  10 oktober 2011 kl. 06.17
  150 kasser med almindeligt fyrværkeri fundet flere steder i død mands hus i Brørup. 
   
  Politiet har fundet mellem 100 og 150 kasser med fyrværkeri på hjemmeadressen hos den 42-årige mand, der lørdag blev dræbt i en eksplosion i St. Andst ved Vejen vest for Kolding.
  Politiet un dersøgte søndag mandens hjem på Jernbanegade 34 i Brørup, som viste sig at rumme store mængder fyrværkeri.
  
  Lovligt fyrværkeri 
  Der er tale om konventionelt fyrværkeri, som er lovligt at sælge til privatpersoner i julemåneden. Opmagasineringen har dog ikke været i overensstemmelse med loven.
  - Det problematiske er mængden og opbevaringen af den, forklarer kommunikationsansvarlig Helle Lundberg fra Syd- og Sønderjyllands Politi.
  
  Sikker transport 
  Politiet valgte efter fundet at tilkalde Forsvarets Ammunitionsrydningstjeneste, som nu har undersøgt fyrværkeriet. De nærmeste naboer til adressen blev evakueret i første omgang, men kunne vende tilbage senere og overnatte i deres hjem.
  Politiet vil nu sørge for en sikker transport af fyrværkeriet væk fra huset.
  
  Hvem var den anden døde? 
  Det bliver tidligst i dag, at politiet kan offentliggøre en endelig identifikation af den person, som udover den 42-årige blev dræbt ved eksplosionen lørdag.
  